b'\n_START_ARTICLE_\nRajko Peru\xc5\xa1ek\n_START_SECTION_\n\xc5\xbdivljenjepis\n_START_PARAGRAPH_\nPeru\xc5\xa1ek je leta 1879 v Gradcu diplomiral iz slavistike in klasi\xc4\x8dne filologije. Bil leta 1878 udele\xc5\xbeenec avstrijske zasedbe Bosne in od leta 1880 do 1882 pou\xc4\x8deval na novoustanovljeni realni gimnaziji v Sarajevu. V tem \xc4\x8dasu je zbiral gradivo za svoje etnografske in leposlovne \xc4\x8drtice. Nato je od 1882 do 1890 pou\xc4\x8deval na gimnazji v Novem mestu, ter nato do 1910 v Ljubljani.\n_START_SECTION_\nDelo\n_START_PARAGRAPH_\nPeru\xc5\xa1ek je leta 1883 oskrbel ponatis Krajnske \xc4\x8dbelice ter objavil nekaj prevodov Sofokleja in Njego\xc5\xa1a (Gorski venec) in si prizadeval za izbolj\xc5\xa1anje bibliografskih objav in pripravil letne bibliografije Slovenske matice za obdobje od leta 1894 do 1899. Kot zagovornik pribli\xc5\xbeevanja ju\xc5\xbenoslovanskih jezikov je v Ljubljanskem zvonu poro\xc4\x8dal o kulturnih dogodkih pri Hrvatih in Srbih v beograjski Istri pa o slovenskem kulturnem dogajanju._NEWLINE_Med Peru\xc5\xa1kovimi jezikoslovnimi spisi so pomembnej\xc5\xa1i: Zlo\xc5\xbeenke v novej sloven\xc5\xa1\xc4\x8dini (1890) in Beitr\xc3\xa4ge zur Etymologie slovenischer W\xc3\xb6rter und zur slovenischen Fremdw\xc3\xb6rterkunde (Archiv f\xc3\xbcr slavische Philologie, 1912), ter polemi\xc4\x8dna bro\xc5\xa1ura \xc2\xbbBravec\xc2\xab\xc2\xa0ali \xc2\xbbbralec\xc2\xab\xc2\xa0? (Dunaj, 1899) ob izidu Slovenskega pravopisa F. Levca.'